নিমকহারাম দেউড়ি

নিমকহারাম দেউড়ি (বা জাফরগঞ্জ প্রাসাদ , আক্ষরিক অর্থে: বিশ্বাসঘাতকের প্রবেশদ্বার) হলো ঔপনিবেশিক পূর্ব ভারতের প্রথম নবাব এবং নবাব সিরাজউদ্দৌলার সেনাপ্রধান মীর জাফরের আবাসস্থল। এটি মুর্শিদাবাদ শহরের লালবাগ এলাকায় জাফরাগঞ্জ কবরস্থানের ঠিক বিপরীতে এবং পশ্চিমবঙ্গ রাজ্যের মহিমাপুরের কাছে অবস্থিত। 'নিমক হারাম দেওড়ি' মীর জাফরের আবাসস্থল এবং সেই প্রাসাদের প্রবেশদ্বার, উভয়কেই বোঝায়। এই ভবনটি মীর জাফর মুর্শিদাবাদে বাংলার মসনদে আরোহণের পূর্বে অথবা যখন তিনি সুবাহ বাংলার সেনাপতি ছিলেন, তখন তার বাসভবন হিসেবে ব্যবহৃত হতো।
ব্যুৎপত্তি
"নিমকহারাম" একটি হিন্দি শব্দ, যার অর্থ "বিশ্বাসঘাতক" বা "অকৃতজ্ঞ"। অন্যদিকে "দেউড়ি" শব্দের অর্থ হলো "প্রবেশদ্বার" বা "তোরণ"। সুতরাং, শব্দ দুটির মিলিত অর্থ দাঁড়ায় "বিশ্বাসঘাতকের প্রবেশদ্বার"। এর এমন নামকরণের কারণ হলো, বাংলার পরবর্তী নবাব হওয়ার লোভে মীর জাফরের আদেশে পুত্র মিরনের তত্ত্বাবধানে মুহম্মদিবেগ নামের এক ঘাতক সিরাজদ্দৌলাকে হত্যা করে। তদুপরি, পলাশীর যুদ্ধে নবাবের সঙ্গে তার বিশ্বাসঘাতকতার কারণেই ইস্ট ইন্ডিয়া কোম্পানি সমগ্র পূর্ব ভারত দখল করতে সক্ষম হয়। "নিমকহারাম দেউড়ি" এর ইংরেজি নাম ট্রেটর'স গেট (Traitor's Gate) নামেও পরিচিত।
ভূগোল

অবস্থান
নিমকহারাম দেউড়ি  অবস্থানে অবস্থিত।

জগৎ শেঠের বাড়ি, জাফরগঞ্জ কবরস্থান, নশিপুর রাজবাড়ি, কাঠগোলা প্রাসাদ এবং আজিমুন্নিসা বেগমের সমাধি — এই সবই কাছাকাছি অবস্থিত। ভাগীরথী নদীর অপর পারে বড়নগরে রানি ভবানীর মন্দির নগরীতে আজিমগঞ্জ থেকে ডিঙি নৌকায় পৌঁছানো যায়।

টীকা: সংলগ্ন মানচিত্রে মুর্শিদাবাদ শহরের কিছু উল্লেখযোগ্য স্থান দেখানো হয়েছে। মানচিত্রে চিহ্নিত অধিকাংশ স্থানের বড় আকারের পূর্ণমানচিত্রে সংযোগ দেওয়া আছে। কয়েকটি, যেগুলির নিবন্ধ এখনো তৈরি হয়নি, অচিহ্নিত রয়েছে। মানচিত্রে একটি পরিমাপের স্কেলও রয়েছে, যা দর্শকদের দূরত্ব নির্ধারণে সহায়তা করবে।
বৈশিষ্ট্য
প্রাসাদটি বুরুজ ও মিনার দ্বারা সুরক্ষিত ছিল। বহিরাগত আক্রমণ থেকে সুরক্ষার নিমিত্তে এখানে একটি কামানও স্থাপন করা হয়েছিল। বর্তমানে, প্রাসাদের প্রবেশদ্বার হিসেবে ব্যবহৃত সেই দেউড়িটি (তোরণ) ব্যতীত আর কিছুই বিদ্যমান নেই।

তাৎপর্য
পলাশীর যুদ্ধের পূর্বে, এখানেই উইলিয়াম ওয়াটস, মীরজাফর ও তার পুত্র মিরনের মধ্যে শেষ গোপন বৈঠক অনুষ্ঠিত হয়। ওয়াটস ছিলেন ইস্ট ইন্ডিয়া কোম্পানির কাশিম বাজার কুঠির প্রধান। তিনি বাংলায় বাস করতেন এবং বাংলা, হিন্দুস্তানি ও ফার্সি ভাষায় পারদর্শী ছিলেন। মিরন প্রাসাদের একটি অন্দরমহলে ওয়াটসকে অভ্যর্থনা জানান। অন্দরমহল হলো কোনো মুসলিম শাসকের স্ত্রী ও উপপত্নীদের জন্য ব্যবহৃত একটি সুরক্ষিত ও পৃথক বাসস্থান। ওয়াটস মীরজাফরের মাথায় কুরআন এবং মিরনের মাথায় জাফরের হাত রাখলেন। অতঃপর মীরজাফর গভীর গাম্ভীর্যের সাথে এই মর্মে শপথ করলেন যে, তাকে যা কিছু করতে বলা হবে, তিনি তা বিশ্বস্তভাবে পালন করবেন (অর্থাৎ, পরদিন অনুষ্ঠিতব্য পলাশীর যুদ্ধে নবাব সিরাজউদ্দৌলার সাথে বিশ্বাসঘাতকতা করা, যেন ব্রিটিশরা যুদ্ধে জয়লাভ করতে পারে এবং নবাবকে বাংলার সিংহাসন থেকে ক্ষমতাচ্যুত করা যায়)।

সিয়ার-উল-মুতাখখিরিন অনুযায়ী, পলাশীর যুদ্ধে পরাজিত হওয়ার পর প্রাণরক্ষার্থে পলায়নকালে, ২রা জুলাই ১৭৫৭ সালে মিরনের আদেশে মুহম্মদিবেগ কর্তৃক এই দেউড়ির চত্বরে, রাজপথের পাশে একটি নিম গাছের নিচে নবাব সিরাজউদ্দৌলাকে হত্যা করা হয়।

তবে, ইতিহাসবিদ রবার্ট অর্মের মতে, এই দেউড়ির বিপরীতে ভাগীরথী নদীর পশ্চিম তীরে অবস্থিত মনসুরগঞ্জ প্রাসাদের অভ্যন্তরে তাকে হত্যা করা হয়েছিল। ঐ মনসুরগঞ্জ প্রাসাদেই মীরমিরন বাস করতেন।

হত্যার পর সিরাজের ক্ষতবিক্ষত মৃতদেহ নদী পার করে নিয়ে যাওয়া হয় এবং রাতের জন্য জাফরগঞ্জে রাখা হয়। পরদিন সকালে, তার মৃতদেহ একটি হাতির উপর রেখে মুর্শিদাবাদের রাস্তায় প্রদক্ষিণ করানো হয় এবং সিরাজউদ্দৌলার মা আমিনা বেগমের বাড়ির সামনে দিয়েও নিয়ে যাওয়া হয়। অতঃপর তার মরদেহকে নদী পার করে খোশবাগে নিয়ে যাওয়া হয়।
আরো দেখুন
মতিঝিল প্রাসাদ
হীরাঝিল প্রাসাদ

তথ্যসূত্র

বহিঃসংযোগ

বিষয়শ্রেণী:মুর্শিদাবাদের দর্শনীয় স্থান
বিষয়শ্রেণী:পশ্চিমবঙ্গের প্রাসাদ